Sztrasbana (mianowano tyż banka abo sztrasynbana) – glajzowy pojazd przirychtowany do miejskigo transzportu, kery poruszo sie po ceście abo na szpecyjolnym ôsobnym placu do glajzōw. Teroźnie sztrasbany sōm zauobycz napyndzōne silnikōma na sztrōm zasilanymi s trakcyjnygo neca, atoli spotyko sie tyż hybrydowe kōnsztrukcyje, kere majōm spalinowy silnik abo akōmulotory kere dozwalajōm na jazda bez zewnyntrznygo zdrzōdła zasilanio. Downi używano tyż sztrasbanōw kere ćōngły kōnie, abo napyndzōnych parowym silnikym abo spalinowym, kej tyż systymōw ze stacyjōnarnym napyndym (San Francisco), cugōw akōmulotorowych abo napyndzōnych silnikōma pneumatycznymi. Gyszychta. Piyrszo sztrasbana pojawōła sie we Nowym Jorku we 1832 roku. Bōła uōna wzorowano na powszychnych już we tych czasach kōnnych banach używanych we industryje. Ôd lot 60. XIX stolecio banki rozpowszychńjōły sie we Ojropie, kej we uōnym czasie we Francyje pojowiōły sie piyrsze sztrasbany na para. Piyrszo ekszperymyntalno sztrasbana na sztrōm skōnstruowoł Werner Siemens a ruszōł ja we Groß-Lichterfelde (terozki tajla Berlina) we 1881. Do wybuchu I wojny światowyj bezma wszyjske nece sztrasbanōw we Prusach zelektryfikowano. Piyrszo we Ślōnsku sztrasbana na sztrōm pojawōła sie we Wrocławiu we 1893 roku (wōunczas we Prusach) – bōła to tyż piyrszo sztrasbana na sztrōm na terynach ôbecnyj Polski. We miastach Gōrnygo Ślōnska sztrasbany na sztrōm powstoły 5 lot niyskorzi. Nojbarzi rozlygły nec sztrasbanōw mo we Polsce kōnurbacyjo miast ślōnsko-dōmbrowskych. Pierwotno nec linije sztrasbanōw gōrnoślōnskych na para a ōnikalnyj szyrzki toru 785 mm powstoła staraniym spōłki Ôberschleisische Dampfstrassenbahnen we 1894 r. Kuplowała uōna Piekary s Bytōmiym a Bytōm, bez Krōlewsko Huta (Chorzōw), Świyntochłwicy-Lipiny, Ruda a Zobrze ze Gliwicōma. We 1896 do neca włōnczōno teryn teroźnich miast Katowicy a Siymianowicy. We 1898 r. linije ôstoły zelektryfikowane. W Bytōmiu a Katowicach s anfangem XX stolecio zbudowano krōm tygo normalnotorowe sztrasbanowe linije. W miyndzywojynnym ôkresie rozpoczynto unifikacyjo a kuplowanie necōw (tory wōnske przekuwano na ôbyczne). Ôstatńōm linijōm sztrasbany 785 mm bōła przebudowano we 1952 r. trasa liniji 12 Chorzōw-Siymianowicy. Linije bankōw przedużōno tyż za downo granica miymiecko-polsko, na teryn Dōmbrowskigo Zogłymbio.